钦定古今图书集成/明伦汇编/氏族典/第089卷 > 卢奇
## 钦定古今图书集成/明伦汇编/氏族典/第089卷 > 卢奇

按《永州府志》：“奇，字廷才，进士。授高安令，历官枢曹，出
守金华，迁两淮运使。奇初聘张氏女，及笄而瞽，女父
请改盟，奇弗允，竟妻焉。邑人咸称孝友。”

唐元稹诗：“冈头泽底何足论。”〈自注〉近世不以勋贤之胄
为“令族”，而以“冈卢、泽李”为甲门。

李商隐诗：“已叨邹马声华末，更共刘卢族望通。”〈又〉但
惊茅许同仙籍，不道刘“卢”是世亲。〈按刘卢刘琨卢谌也〉
宋苏轼《朱陈村图》诗：“闻道一村唯两姓，不将门户卖
崔卢。”

苏辙《题武宗元画诗》：“遗墨消磨顾陆馀，开元一一数
吴卢。”

金元好问诗：“万古文章有坦涂，纵横谁似玉川卢。”

《北齐书崔㥄传》：㥄每以籍地自矜，谓卢元明曰：“天下
盛门，惟我与尔。”

《徐之才传》：之才聪辩强识，有兼人之敏，尤好剧谈谑
语，公私言聚，多相嘲戏。常戏王昕姓云：“有言则”近
犬便狂，加颈足而为马，施角尾而为羊。卢元明因戏
之才云：“卿姓是未入人名，是字之误。”即答云：“卿姓在
亡为虐，在丘为虚，生男则为虏，养马则为驴。”

《隋书燕荣传》：荣字贵公，华阴弘农人也。为幽州总管，
范阳卢氏，代为著姓，荣皆署为吏卒，以屈辱之。
《卢太翼传》：太翼本姓章仇氏，炀帝尝从容言及天下
氏族，谓太翼曰：“卿姓章仇，四岳之胄，与卢同源。”于是
赐姓为卢氏。

《旧唐书窦威传》：武德元年，拜威内史令。威谢高祖笑
曰：“比见关东人与崔、卢为婚，犹自矜伐，公代为帝戚，
不亦贵乎？”

《唐书高俭传》：“俭字士廉，以字显。初，太宗尝以山东士
人尚阀阅，后虽衰，子孙犹负世望，嫁娶必多取赀，故
人谓之卖昏。由是诏士廉与韦挺、岑文本、令狐德棻
责天下谱牒，参考史传，检正真伪，进忠贤，退悖恶，先
宗室，后外戚，退新门，进旧望，右膏粱，左寒畯，合二百
九十三姓，千六百五十一家为九等，号曰《氏族志》。而”
崔干仍居第一。帝曰：“我于崔、卢、李、郑无嫌，顾其世衰，
不复冠冕，犹恃旧地以取赀。不肖子偃然自高，贩鬻
松槚，不解人间何为贵之？齐据河北，梁、陈在江南，虽
有人物，偏方下国，无可贵者，故以崔、卢、王、谢为重。今
谋士劳臣，以忠孝学艺从我定天下者，何容纳货旧门，向声背实，买昏为荣耶？太上有立德，其次有立功，
其次有立言，其次有爵，为公卿大夫，世世不绝，此谓
之门户。今皆反是，岂不惑耶！朕以今日冠冕为等级
高下，遂以崔干为第三姓”，班其书天下。高宗时，许敬
宗以不叙武后世，又李义府耻其家无名，更以孔志
约、杨仁卿、史元道、吕才等十二人刊定之，裁广类例，
合二百三十五姓，二千二百八十七家。帝自叙所以
然，以四后姓，酅公、介公及三公、太子、三师、开府仪同
三司、尚书仆射为第一姓，文武二品及知政事三品
为第二姓，各以品位高下叙之，凡九等。取身及昆弟
子孙馀属，改为姓氏。录当时军功入五品者，皆昇谱
限，搢绅耻焉，目为勋格。义府奏悉索《氏族志》烧之。又
诏“后魏陇西李宝、太原王琼、荥阳郑温、范阳卢子迁、
卢泽卢辅、清河崔宗伯、崔元孙、前燕博陵崔懿、晋赵
郡李楷，凡七姓十家，不得自为昏。”三品以上纳币不
得过三百匹，四品、五品二百，六品、七品百，悉为归装。
夫氏禁受陪门财。先是，后魏太和中，定四海望族，以
宝等为冠。其后矜尚门地，故《氏族志》一切降之。王妃
主婿，皆取当世勋贵名臣家，未尝尚山东旧族。后房
元龄、魏徵、李𪟝复与昏，故望不减。然每姓第其房望，
虽一姓中高下悬隔，李义府为子求昏不得，始奏禁
焉。其后天下衰，宗落谱，昭穆所不齿者，皆称“禁昏。”家
益自贵，凡男女皆潜相聘娶，天子不能禁，世以为敝
云。

《王勃传》：勃与杨炯、卢照邻、骆宾王皆以文章齐名，天
下称王杨、卢、骆四杰。炯尝曰：“吾愧在卢前，耻居王后。”
议者谓然。

《卢从愿传》：从愿为吏部侍郎，精力于官，伪牒诡功，擿
检无所遗，铨总六年，以平允闻。初，高宗时，吏部号称
职者，裴行检、马载。及是，从愿与李朝隐为有名，故号
前有裴、马，后有卢、李。

《日知录》：“开元十九年，于两京置齐太公庙。建中初，宰
相卢杞、京兆尹卢谌以卢者齐之裔，乃鸠其裔孙若
崔、卢、丁、吕之族，合钱以崇饰之。”

《册府元龟》。晋卢詹，高祖天福初拜礼部尚书，分司雒
下，与右仆射卢质、散骑常侍卢重俱在西都，数相过
从。三人俱嗜酒，好游山水塔庙林亭花竹之地，无不
同往，酣饮为乐，人无间然。雒中朝士目为“三卢会。”
《续文献通考》：卢多逊举贾黄中对奕，外人报有飞蝗，
卢曰：“‘非真蝗虫，乃假黄虫也’。黄曰：‘吾亦闻禾无损，但
芦多损耳。